Jóhann B. Magnússon heiðraður á ársþingi ÍRB 27.05.2014 Ársþing Íþróttabandalags Reykjanesbæjar var haldið 19. maí sl. í Íþróttaakademíunni í Reykjanesbæ . Á þinginu kynnti Jóhann B. Magnússon formaður fyrsta áfanga af samantekt á umfangi íþróttastarfs í Reykjanesbæ . Í áfangaskýrslunni sem tekur til áranna 2002 - 2012 eru tekin saman gögn m.a. úr Felix skráningarkerfi íþróttahreyfingarinnar , ársskýrslum íþróttafélaga , frá Hagstofunni og fleiri aðilum . Þessi samantekt gefur mjög góðar upplýsingar um íþróttaþátttöku í íþróttafélögum innan ÍRB , fjárhagslegar upplýsingar , samsetningu félaga auk fjölda annarra tölfræðilegra upplýsinga um íþróttastarfið innan ÍRB . Skýrslan verður svo kynnt formlega þegar allri gagnavinnslu er lokið . Jóhann B. Magnússon formaður ÍRB til 13 ára lét af formennsku á þinginu . Forseti ÍSÍ Lárus L. Blöndal heiðraði Jóhann með Gullmerki ÍSÍ fyrir hans góðu störf í þágu íþrótta . Nýr formaður ÍRB var kjörin Ingigerður Sæmundsdóttir . Hún er fyrsta konan til að gegna því embætti . Fulltrúar ÍSÍ á þinginu voru Lárus L. Blöndal forseti ÍSÍ , Sigríður Jónsdóttir ritari ÍSÍ og Líney R. Halldórsdóttir framkvæmdastjóri ÍSÍ .